সাম্প্রদায়িকতার বিরোধিতা এবং সৌভ্রাতৃত্বের বার্তা দিতে বাংলা নববর্ষের প্রথমদিনে যাদবপুরে মঙ্গল শোভাযাত্রা!
শনিবার অরাজনৈতিক ওই কর্মসূচির নেপথ্যে ছিলেন যাদবপুরের বাম নেতারা। নতুন বাংলা বছর শুরুর সকালে ওই শোভাযাত্রার জমায়েত এবং মেজাজ দেখে রাজনৈতিক মহলের একাংশের দাবি, আপাতদৃষ্টিতে তাঁরা সফল।
নববর্ষ উদ্‌যাপন পরিষদের ডাকে বাঘাযতীনের গাঙ্গুলিবাগান মোড় থেকে যাদবপুর বিশ্ববিদ্যালয়ের চার নম্বর গেট পর্যন্ত এদিন সকালে মঙ্গল শোভাযাত্রায় সামিল হয়েছিলেন প্রায় হাজার দুয়েক মানুষ। বাংলাদেশের প্রতিনিধিরা ছাড়াও ছিলেন বিশিষ্টদের একাংশ। শোভাযাত্রার সামনের সারিতে ছিলেন শিক্ষাবিদ পবিত্র সরকার, মীরাতুন নাহার, যাদবপুর বিশ্ববিদ্যালয়ের প্রাক্তন রেজিস্ট্রার রজত বন্দ্যোপাধ্যায়, সংগীতশিল্পী প্রতুল মুখোপাধ্যায়, শুভেন্দু মাইতি, চিত্রশিল্পী সমীর আইচ, যাদবপুরের প্রাক্তন সহ-উপাচার্য এবং নববর্ষ উদ‌্‌যাপন পরিষদের সভাপতি সিদ্ধার্থ গুপ্তেরা। এলাকার একাধিক স্কুলের পড়ুয়ারা নানা রকম মুখোশ পরে শোভাযাত্রায় পা মিলিয়েছে। ছিলেন বাংলাদেশের শিল্পী তরুণ ঘোষ এবং আমিনুল ইসলাম। 
বাংলাদেশের মঙ্গল শোভাযাত্রার আদলে যাদবপুরের মিছিলেও ছিল বিভিন্ন প্রাণীর মূর্তি, নানা রকমের নাচ, রণ-পা, পথনাটক, গানের দল। শোভাযাত্রায় অংশগ্রহণকারীরা সাম্প্রদায়িকতার বিরুদ্ধে স্লোগান দিয়েছেন। মিছিলের শেষে সাংস্কৃতিক অনুষ্ঠানে রাজ্যে সম্প্রীতি এবং শান্তি বজায় রাখার ডাক দেন বিশিষ্টেরা। শোভাযাত্রার অন্যতম উদ্যোক্তা তথা যাদবপুর বিশ্ববিদ্যালয়ের অধ্যাক অভিজিৎ চন্দ বলেন, ‘‘শোভাযাত্রায় অভাবনীয় সাড়া পেয়েছি। শান্তি এবং সম্প্রীতির বাতাবরণ গড়ে তোলার লক্ষ্যে আগামী বছরও এরকম কর্মসূচি নেব।’’
মঙ্গল শোভাযাত্রা মূলত যাদবপুরের বাম নেতাদের মস্তিষ্কপ্রসূত। মিছিল যাঁদের দেখা গিয়েছে, তাঁদের অনেকেই দক্ষিণ কলকাতার বিভিন্ন এলাকার বাম ছাত্র-যুব-মহিলা সংগঠনের চেনা মুখ। তবে দলীয় পতাকা না থাকায় শোভাযাত্রায় সামিল হয়েছিলেন বাম-বৃত্তের বাইরে থাকা অনেক মানুষই। 
যাদবপুরের এক সিপিএম নেতার কথায়, ‘‘রাজ্যজুড়ে বিজেপি’র উত্থান হচ্ছে। বামপন্থী বলে পরিচিত মানুষজনও সঙ্ঘ পরিবারের হিন্দুত্ববাদী বক্তব্যের দ্বারা প্রভাবিত হচ্ছেন। তাই নববর্ষের সকালে এমন উদ্যোগের মাধ্যমে সর্বস্তরের অসাম্প্রদায়িক মানুষকে এক করার চেষ্টা করেছি।’’
রাজনীতির ছোঁয়া এড়াতে পারেনি এদিনের মঙ্গল মিছিল। মিছিলে দেখা গিয়েছে সিপিএম নেতা শ্যামল চক্রবর্তীকেও। তবে তিনি সামনে আসেননি। কয়েকজন বাম কাউন্সিলরও মিছিলে হেঁটেছেন। শ্যামল-সহ বাম নেতারা আড়ালে থাকলেও এদিনের শোভাযাত্রার সামনের সারিতে হাঁটতে দেখা গিয়েছে যাদবপুরের ‘বিতর্কিত’ সিপিএমনেতা খোকন ঘোষদস্তিদারকে। মিছিলকারীদের একাংশ সে নিয়ে ‘অস্বস্তি’ গোপন করেননি। কেউ কেউ আবার ‘তির্যক মন্তব্য’ও ছুড়ে দিয়েছেন।